
RAPORT PRIVIND SITUAŢIA HIDROMETEOROLOGICĂ

ŞI A CALITAŢII MEDIULUI

în intervalul 19.08.2026, ora 08.00 – 20.08.2026, ora 08.00

I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 20.08.2026, ora 08.00

RÂURI: 
Debitele au fost relativ staționare.

Debitele se situează, în general, sub mediile multianuale lunare, la valori cuprinse între 30–90% din acestea, mai mici (sub 30%) pe râurile din bazinele hidrografice: Iza, Tur, Someș, Crasna, Barcău, Crișuri, Timiș, Bârzava, Moravița, Caraș, Nera, Cerna, Suceava, Bârlad, în bazinul mijlociu și inferior al Mureșului, pe cursul superior al Prutului și pe unii afluenți ai acestuia, pe afluenții Jiului mijlociu și pe unii afluenți din bazinele Oltului și Argeșului.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi relativ staționare.

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE:
Debitul la intrarea în țară (secțiunea Baziaș) în intervalul 19 – 20.08.2026 a fost staționar, având valoarea de 1350 m3/s, sub media multianuală a lunii august (3900m3/s).

În aval de Porțile de Fier debitele au fost relativ staționare.

Debitul la intrarea în țară (secțiunea Baziaș) va fi în scădere (1300 m3/s).

În aval de Porțile de Fier debitele vor fi relativ staționare pe sectoarele Gruia – Fetești și Brăila – Tulcea și în scădere pe sectorul Cernavodă – Vadu Oii.

2. Situaţia meteorologică în intervalul 19.08.2026, ora 08.00 – 20.08.2026, ora 08.00

A.N.M. a emis o INFORMARE Meteorologică/ATENŢIONARE Meteorologică, cod galben/AVERTIZARE Meteorologică, cod Portocaliu: 

INFORMARE Meteorologică - valabilă în intervalul 20.08.2026, ora 10.00 – 24.08.2026, ora 10.00, vizând val de căldură, temperaturi deosebit de ridicate, caniculă, disconfort termic accentuat, nopți tropicale, conform căreia: în intervalul menționat, un val de căldură se va extinde și se va intensifica în cea mai mare parte a țării. 

Vor fi temperaturi maxime deosebit de ridicate, ce se vor situa în general între 34 și 39 de grade, cu cele mai ridicate valori în vest și în sud-vest.

Va fi caniculă și disconfort termic accentuat, iar indicele temperatură-umezeală (ITU), pe arii extinse, va atinge și va depăși pragul critic de 80 de unități.

Local nopțile vor deveni tropicale, cu temperaturi minime în general de 20...23 de grade, cele mai mari valori urmând să se înregistreze în Dealurile de Vest (24...26 de grade).

ATENŢIONARE Meteorologică, cod galben - valabilă în intervalul 20.08.2026, ora 10.00 – 21.08.2026, ora 10.00, vizând temperaturi deosebit de ridicate, caniculă, disconfort termic, noapte tropicală, în Moldova, Maramureș, Muntenia, cea mai mare parte a Transilvaniei, nordul Olteniei și al Crișanei, conform căreia: joi (20 august), în Moldova, Maramureș, Muntenia, cea mai mare parte a Transilvaniei, nordul Olteniei și al Crișanei temperaturile maxime vor fi deosebit de ridicate și se vor situa în general între 34 și 37 de grade, pe arii extinse va fi caniculă, disconfort termic, iar indicele temperatură-umezeală (ITU) va atinge și va depăși ușor pragul critic de 80 de unități. Local, tempraturile minime nu vor coborî sub 20 de grade și vor caracteriza o noapte tropicală.
AVERTIZARE Meteorologică, cod portocaliu - valabilă în intervalul 20.08.2026, ora 10.00 – 21.08.2026, ora 10.00, vizând temperaturi deosebit de ridicate, caniculă, disconfort termic accentuat, noapte tropicală, în Banat, vestul și sudul Olteniei, sudul Crișanei, sud-vestul Transilvaniei, conform căreia: În Banat, vestul și sudul Olteniei, sudul Crișanei și sud-vestul Transilvaniei vor fi temperaturi maxime deosebit de ridicate ce se vor situa între 35 și 39 de grade, cu cele mai ridicate valori în extremitatea de vest și sud-vest. Va fi caniculă, disconfort termic accentuat, iar indicele temperatură-umezeală (ITU) va depăși pragul critic de 80 de unități. Local noaptea va fi tropicală, cu minime de 20...26 de grade.
Aceaste mesaje meteorologice au fost transmise de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă: 

· - toate PREFECTURILE JUDEŢELOR ŢĂRII – INFORMARE Meteorologică
· - ARGEŞ, BACĂU, BRAŞOV, BRĂILA, BOTOŞANI, BUZĂU, BIHOR, BISTRIŢA-NĂSĂUD, CĂLARAŞI, CLUJ, COVASNA, DÂMBOVIŢA, GALAŢI, GIURGIU, GORJ, HARGHITA, IAŞI, IALOMIŢA, MARAMUREŞ, MUREŞ, NEAMŢ, PRAHOVA, SATU-MARE, SĂLAJ, SIBIU, SUCEAVA, TELEORMAN, VÂLCEA, VASLUI, VRANCEA, ILFOV şi Municipiul Bucureşti – ATENŢIONARE Meteorologică, cod Galben
· - ALBA, ARAD, CARAŞ-SEVERIN, DOLJ, HUNEDOARA, MEHEDINŢI, OLT şi TIMIŞ – AVERTIZARE Meteorologică, cod Portocaliu
În ţară, valorile termice au scăzut față de ziua precedentă (abatere în general de 2...5 grade) în Dobrogea, cea mai mare parte a Munteniei și în sudul Moldovei, în timp ce în restul regiunilor vremea s-a încălzit, dar la valori în jurul celor normale datei. Astfel, vremea a fost călduroasă în Banat, Oltenia, vestul și centrul Munteniei și doar izolat în sudul Crișanei și sud-vestul Transilvaniei. Cerul a fost variabil, cu înnorări pe parcursul zilei în centrul, sudul și sud-estul țării. Au fost averse slabe, local la munte și în Transilvania și izolat în Crișana, Muntenia, Dobrogea și sudul Moldovei. Noaptea cerul a devenit mai mult senin. Vântul a suflat slab și moderat, cu intensificări temporare în zona montană înaltă (viteze de 40...50 km/h, iar în Munții Apuseni rafalele au atins 70 km/h). Temperaturile maxime s-au încadrat între 23 de grade la Toplița, Joseni și Întorsura Buzăului și 34 de grade la Drobeta-Turnu Severin, Calafat, Băilești și Bechet, iar la ora 6.00 se înregistrau valori termice cuprinse între 7 grade la Joseni și Miercurea Ciuc și 27 de grade la Oravița. În a doua parte a nopții izolat s-a format ceață în depresiuni.
La Bucureşti, valorile termice au scăzut față de ziua precedentă, astfel că temperatura maximă a fost de 30 de grade la Afumați și Băneasa și 31 de grade la Filaret. Cerul a avut înnorări temporare pe parcursul zilei, iar spre seară și noaptea a fost senin. Vântul a suflat slab până la moderat. La ora 6.00 se înregistrau 14 grade la stația meteo Băneasa, 15 grade la Afumați și 17 grade la Filaret.
3. Prognoza meteorologică în intervalul 20.08.2026, ora 08.00 – 21.08.2026, ora 08.00

În ţară, un val de căldură se va extinde și va cuprinde cea mai mare parte a țării, iar disconfortul termic va fi în creștere. Astfel, vremea va deveni caniculară în Banat, Crișana, cea mai mare parte a Olteniei și Munteniei, în vestul Maramureșului și al Transilvaniei, local în Moldova și în partea continentală a Dobrogei, iar indicele temperatură umezeală (ITU) va atinge și va depăși pragul critic de 80 de unități. Temperaturile maxime se vor încadra între 26...27 de grade pe litoral și 38...39 de grade în vest și în sud-vest, iar cele minime vor fi cuprinse între 8 grade în depresiunile Carpaților Orientali și 26 de grade în Dealurile de Vest, caracterizând local o noapte tropicală. Cerul va fi variabil ziua în jumătatea nord-vestică a țării, iar în restul timpului și al teritoriului va fi mai mult senin. Vântul va sufla slab și moderat, cu intensificări temporare în vest, nord-vest și în regiunile sud-estice (viteze de 40...45 km/h), dar și în zona montană înaltă (rafale de 50...60 km/h). Cu totul izolat va fi ceață.
La Bucureşti, vremea va deveni caniculară, cu disconfort termic în creștere și indice temperatură-umezeală (ITU) ce va depăși ușor pragul critic de 80 de unități. Cerul va fi mai mult senin, iar vântul va sufla în general slab. Temperatura maximă va fi de 36...37 de grade, iar cea minimă de 17...19 grade.
II.
CALITATEA APELOR
2.1. Pe fluviul Dunărea

Nu au fost semnalate evenimente deosebite.

2.2. Pe râurile interioare

Administrația Bazinală de Apă Jiu informează că la data de 19.08.2026, în jurul orei 08:00, a fost identificată o poluare accidentală a râului Jiu, în zona Lacului de Acumulare CHE Turceni, județul Gorj. Reprezentanții ABA Jiu și SGA Gorj s-au deplasat în teren și au constatat mortalitate piscicolă (cca. 100 kg).
Laboratorul de Calitate a Apelor din cadrul SGA Gorj a recoltat 4 probe de apă în secțiunile:

           - Râul Jiu  -zona Bălteni  

           - Râul Jiu  - amonte CHE Turceni 

           - Râul Jiu  - priza intrare S.E. Turceni

           - Râul Jiu  - aval evacuare  S.E. Turceni
Se vor lua măsurile care se impun după efectuarea analizelor probelor de laborator și se va verifica respectarea Regulamentul de Exploatare al Acumulării .
2.3. Pe Marea Neagră
Nu au fost semnalate evenimente deosebite.

III.
CALITATEA MEDIULUI

3.1. În domeniul aerului
Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, s-au înregistrat depăşiri ale mediei zilnice de 50 µg/m3 pentru PM10 (pulberi în suspensie cu diametrul sub 10 microni), în data de 18.08.2026, la staţiile cu indicativele B-17,TL-13. 

Mass-media informează despre un incendiu cu degajări mari de fum, în zona Mihai Bravu din Ploiești, în apropierea rafinăriei Petrotel Lukoil, izbucnit la data de 19.08.2026. Flăcările se manifestă pe o suprafață de aproximativ 1.000 de metri pătrați, la o hală, unde sunt depozitați diluanți. A fost emis un mesaj RO-Alert pentru avertizarea populației din zonă. Se va reveni cu informații. 

3.2. În domeniul solului şi vegetaţiei

Nu au fost semnalate evenimente deosebite.

3.3. În domeniul supravegherii radioactivităţii mediului

Nu au fost semnalate evenimente deosebite.

3.4. În municipiul Bucureşti

Nu au fost semnalate evenimente deosebite.

